钦定古今图书集成/明伦汇编/闺媛典/第032卷 > 齐太仓女
## 钦定古今图书集成/明伦汇编/闺媛典/第032卷 > 齐太仓女

按刘向《列女传》，齐太仓女者，淳于公之少女也，名缇
萦。淳于公无男，有女五人。孝文皇帝时，淳于公有罪
当刑，是时肉刑尚在诏狱，系长安，当行，会逮，公骂其
女曰：“生子不生男，缓急非有益。”缇萦自悲泣而随其
父至长安，上书曰：“妾父为吏，齐中皆称廉平。今坐法
当刑，妾伤夫死者不可复生，刑者不可复属，虽欲改
过自新，其道无由也。妾愿入身为官婢，以赎父罪，使
得自新。”书奏，天子怜悲其意，乃下诏曰：“盖闻有虞之
时，画衣冠，异章服，以为示，而民不犯，何其至治也！今
法有肉刑五，而奸不止，其咎安在？非朕德薄而教之
不明欤？吾甚自愧。夫训道不纯，而愚民陷焉。《诗》云：‘恺
悌君子，民之父母’。今人有过，教未施而刑已加焉。或
欲改行为善，而其道无由，朕甚怜之。夫刑者，至断支
体，刻肌肤，终身不息，何其痛而不德也！岂称为民父
母之意哉！其除肉刑。”自是之后，凿颠者髡，抽胁者笞，
刖足者钳，淳于公遂得免焉。君子谓缇萦一言，发圣
主之意，可谓得事之宜矣。《诗》云：“辞之怿矣，民之莫矣。”
此之谓也。